পরীক্ষায় প্রশ্ন ফাঁস মানেই জাতির গলায় ফাঁস। এখন যার মহোৎসব চলছে। শিশু শ্রেণী থেকে শুরু করে বিসিএস পরীক্ষার প্রশ্নপত্র পর্যন্ত ফাঁস হয়ে যাচ্ছে। আগামী দিনের বংশধরগণের জন্যই বর্তমানের যত প্রচেষ্টা। অথচ যদি তাদেরকেই পঙ্গু করে ফেলা হয়, তাহ’লে বাংলাদেশের ভবিষ্যৎ কি হবে, তা সহজেই অনুমেয়। অভিজ্ঞজনেরা বলছেন, ২০১২ সালের পর থেকে বাংলাদেশের কোন পাবলিক পরীক্ষা প্রশ্ন ফাঁসের অভিযোগ ছাড়া অনুষ্ঠিত হয়নি। এতদসত্ত্বেও দায়িত্বশীল কর্তা ব্যক্তিদের দায়মুক্তি দেওয়া হয়েছে এই অজুহাতে যে পূর্বেও তো প্রশ্ন ফাঁস হয়েছে। অতএব তখন যদি দোষ না হয়ে থাকে, তাহ’লে এখন এমন দোষের কি? ভাবখানা এই যে, কেউ পাপ করলে আমাকে তা আরো জোরে শোরে করতে হবে। আদম পুত্র ক্বাবিল তার ভাই হাবীলকে খুন করেছিল। তাই আমাদেরকে আমাদের ভাইদের সমানে খুন করে যেতে হবে। বেশ তাহ’লে প্রশাসন ও আদালত উঠিয়ে দিন। জেলখানা খুলে দিন ও তাতে ভূমিহীনদের আবাদ করার সুযোগ দিন। সেই সাথে নিজেরা দায়িত্ব ছেড়ে যার যার ঘরে গিয়ে ঘুমান! শিক্ষা সচিব বলেছেন, প্রশ্ন ফাঁস যেহেতু ঠেকানো যাবে না, সেহেতু বই খুলে পরীক্ষা দেওয়ার বিধান করার চিন্তাভাবনা হচ্ছে’। এটা কেমন কথা? সেজন্য কেউ কেউ মন্তব্য করেছেন, শিক্ষা মন্ত্রণালয়ের অধীনে প্রশ্ন ফাঁস বিষয়ক একটা পৃথক অধিদফতর খোলা উচিত। যেমন বহু পূর্বে প্রবীণ রাজনীতিবিদ খান এ. সবুর (১৯০৮-১৯৮২ খৃ.) প্রেসিডেন্ট জিয়াউর রহমানের নিকট একটি ‘ঘুষ মন্ত্রণালয়’ ও সেই সঙ্গে একজন দক্ষ ‘ঘুষ মন্ত্রী’ নিয়োগের দাবী জানিয়েছিলেন। যাতে সরকারী কোন কাজে ঘুষের রেইট কত, তা জনগণ জানতে পারে। সেই সাথে সরকারী কর্মকর্তারা তাদের দায়িত্বের অনুপাতে কোন প্রকল্প থেকে কত পার্সেন্ট নিবেন, সেটা তারা জানতে পারেন।